**ELŐTERJESZTÉS**

**Szombathely Megyei Jogú Város Közgyűlésének**

**2019. szeptember havi rendes ülésére**

**Javaslat a helyi népszavazás kezdeményezéséhez szükséges választópolgárok számáról szóló 28/2017. (XII.20.) önkormányzati rendelet módosítására**

A népszavazás kezdeményezéséről, az európai polgári kezdeményezésről, valamint a népszavazási eljárásról szóló 2013. évi CCXXXVIII. törvényben (a továbbiakban: Nsztv.) kapott felhatalmazás alapján a helyi önkormányzatoknak rendeletben szükséges meghatározni a helyi népszavazás kezdeményezéséhez szükséges választópolgárok számát.

Az Nsztv. 34. § (1) bekezdés c) pontjában foglaltak alapján a szükséges választópolgárok száma nem lehet kevesebb a választópolgárok 10 százalékánál, és nem lehet több a választópolgárok 25 százalékánál.

A helyi népszavazás kezdeményezéséhez szükséges választópolgárok számáról szóló, jelenleg hatályos 28/2017. (XII.20.) önkormányzati rendelet 1. §-a Szombathely esetében a kezdeményezéshez szükséges választópolgárok számát 10 000-ben határozza meg, amely hozzávetőlegesen a választópolgárok 15 százaléka.

A Tisztelt Közgyűlés 358/2019. (VIII.27.) Kgy. sz. határozatában határozta el, hogy a kezdeményezéshez szükséges választópolgárok száma 7000-ben kerüljön meghatározásra, és felkért, hogy terjesszem elő a rendelet módosítására vonatkozó javaslatot. Az új szám is megfelel az Nsztv.-ben foglalt korlátoknak.

A fentiek szerinti módosító rendelet előkészítésre került, az előterjesztés 1. számú mellékletét képezi. A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján pedig a jogszabály tervezetéhez a jogszabály előkészítője indokolást csatol. Az előterjesztés 2-3. számú mellékletét képezi az előzetes hatásvizsgálat és az indokolás.

Kérem a Tisztelt Közgyűlést, hogy az előterjesztést megtárgyalni, és a rendeletet megalkotni szíveskedjék.

**Szombathely, 2019. szeptember „ ”**

|  |  |
| --- | --- |
|  | **/: Dr. Puskás Tivadar :/** |